1 Isalakannak, O Dios, babaen iti naganmo ket usigennak iti pannakabalinmo, 2 Denggem ti kararagko, O Dios; denggem dagiti sao ti ngiwatko. 3 Ta darupendak dagiti natangsit a tattao, ken sinapul dagiti awanan asi a tattao ti biagko; saanda nga impangag ti Dios iti sangoananda. Selah 4 Kitaem, ti Dios ti katulongak, ti Apo ti mangsaranay kaniak. 5 Supapakannanto ti dakes dagiti kabusorko; babaen iti kinapudnom, dadaelem ida! 6 Siraragsakakto a mangipaay iti datonko kenka; agyamanakto iti naganmo, O Yahweh, ta naimbagka. 7 Ta inispalnak kadagiti amin a parikutko; nakitak ti balligi kadagiti kabusorko.
